Na podlagi 1. alineje prvega odstavka 19. člena Sklepa o ustanovitvi javnega zavoda Slovensko narodno gledališče Nova Gorica (Uradni list RS, št. 1/04, 62/08, 75/09 in 163/21) Ministrstvo za kulturo RS objavlja

**JAVNI POZIV MINISTRSTVA ZA KULTURO ZA SODELOVANJE V SVETU JAVNEGA ZAVODA**

**Slovensko narodno gledališče Nova Gorica**

**Rok za oddajo prijav je 24. februar 2025.**

Uporabljeni izrazi, zapisani v moški spolni slovnični obliki, so uporabljeni kot nevtralni za vse spole.

1. V skladu s 1. alinejo prvega odstavka 19. člena Sklepa o ustanovitvi javnega zavoda Slovensko narodno gledališče Nova Gorica (v nadaljevanju: Sklep o ustanovitvi) tri predstavnike ustanovitelja na predlog ministra, pristojnega za kulturo, imenuje Vlada Republike Slovenije med strokovnjaki s področja dela zavoda, financ in pravnih zadev.

2. Za predstavnika ustanovitelja se prijavijo strokovnjaki s področja pravnih ali finančnih zadev in strokovnjaki s področja delovanja javnega zavoda.

3. Člani sveta javnega zavoda bodo imenovani za obdobje štirih (4) let.

4. Kandidati morajo posredovati prijavo z naslednjimi prilogami v predpisani obliki:

* življenjepis v predpisani obliki EUROPASS, v katerem mora biti obvezno naveden elektronski naslov ali kontaktna telefonska številka kandidata;
* izjavo 1 in izjavo 2 (izključno z namenom in v zvezi s postopkom imenovanja, izjavi sta priloga tega javnega poziva);
* predstavitveno pismo:
	+ - * interes, zaradi katerega se kandidat vključuje v postopek,
			* sposobnosti (organizacijske, komunikacijske, poslovodske sposobnosti za delo v svetu zavoda).

5. Kandidati, ki se bodo javili na javni poziv za člane sveta, morajo izpolnjevati naslednje pogoje:

* imajo najmanj izobrazbo, pridobljeno po študijskem programu druge stopnje, oziroma izobrazbo, ki ustreza ravni izobrazbe, pridobljeni po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij;
* poznajo osnovne dejavnosti, finančni ali pravni okvir delovanja javnega zavoda;
* niso funkcionarji v izvršilni veji oblasti oziroma funkcionarji, katerega opravljanje funkcije ni združljiva s članstvom v svetu javnega zavoda;
* so člani največ enega organa nadzora oziroma sveta javnega zavoda;
* niso v poslovnem razmerju z javnim zavodom (dobavitelj blaga ali storitev za javni zavod za katerega kandidirajo, vključujoč svetovalne in revizorske storitve);
* dajejo soglasje k imenovanju, v primeru izbora;
* dovoljujejo obdelavo in uporabo osebnih podatkov, vendar izključno z namenom in v zvezi s postopkom imenovanja za predstavnika ustanovitelja v organu javnega zavoda, za katerega se prijavljajo.

6. Pri izbiri kandidatov se bodo poleg zgoraj navedenih pogojev upoštevala tudi naslednja merila:

* poznavanje področja delovanja javnih zavodov na področju kulture;
* strokovna znanja in izkušnje s področja financ ali prava;
* strokovna znanja in izkušnje s področja strokovnega dela javnega zavoda;
* znanja s področja vodenja in upravljanja;
* delovne izkušnje;
* ugled v strokovni in širši javnosti;
* strokovna in družbena aktivnost.

Od kandidata se pričakuje tudi:

* splošna razgledanost in druga uporabna znanja;
* komunikacijske sposobnosti;
* sposobnost dela v skupini.

Kandidati pošljejo prijavo v zaprti ovojnici z oznako: **Ne odpiraj** »**Javni poziv za sodelovanje v Svetu javnega zavoda Slovensko narodno gledališče Nova Gorica«** na naslov: Ministrstvo za kulturo, Maistrova 10, 1000 Ljubljana, do vključno 24. februarja 2025. Za pisno obliko prijave se šteje tudi elektronska oblika, poslana na elektronski naslov: **gp.mk@gov.si**, pri čemer veljavnost prijave ni pogojena z elektronskim podpisom.

Kontaktna oseba za dodatna pojasnila:

mag. Mojca Jan Zoran, sekretarka, elektronski naslov: mojca.jan-zoran@gov.si , telefon: 01 369 59 63.

Kandidati bodo obveščeni le v primeru imenovanja. V postopku javnega poziva ni možnosti vlaganja pravnih sredstev.

 dr. Asta Vrečko

 ministrica